இதில் முதலாவது ஆசாமி வெளிநாட்டவர். ஆஸ்திரேலியராகப் பிறந்து, இப்பொழுது அமெரிக்கக் குடிமகனாகி (இல்லாவிட்டால் அமெரிக்காவில் தொலைக்காட்சி சானல் நடத்த அனுமதிக்கமாட்டோம் என்றனர் அமெரிக்கர்கள்), சீனர் ஒருவரை இரண்டாவது மனைவியாக மணம்புரிந்தவர். உலகின் மிகப்பெரிய மீடியா முதலை. இப்பொழுது அமெரிக்காவைத் தலைமையிடமாகக் கொண்டு நடக்கும் இவரது நியூஸ் கார்ப் நிறுவனத்தின் மீடியா சொத்துக்கள் உலகளாவி உள்ளன. ஆஸ்திரேலியா, பிரிட்டன், அமெரிக்கா, ஐரோப்பாவின் பல தேசங்கள், இந்தியா சேர்ந்த ஆசியாக் கண்டத்தின் பல நாடுகள், தென்னமெரிக்கா என்று இவரது மீடியா சொத்து இல்லாத கண்டமே இல்லை எனலாம். சீனாவில் கூட நுழைந்துள்ளார். எக்கச்சக்கமான செய்திப் பத்திரிகைகள், இதழ்கள், வானொலி, தொலைக்காட்சி, ஹாலிவுட்டில் சினிமா எடுக்கும் ஸ்டுடியோக்கள், புத்தகப் பதிப்பகங்கள் என்று மீடியாவின் அனைத்துத் துறைகளிலும் உள்ளார். தொலைக்காட்சி சானல்களை செயற்கைக்கோள் வழியாக விநியோகிக்கும் துறையில் பல நாடுகளிலும் மிகவும் பலமாகக் கால் ஊன்றியவர்.